L-UE tilqa' l-adozzjoni mill-Kunsill tas-Sigurtà tan-NU tar-Riżoluzzjoni 2393 li ġġedded l-awtorizzazzjoni tal-operazzjonijiet umanitarji transkonfinali fis-Sirja. Dawn huma meħtieġa b'mod urġenti minn 3 miljun persuna li għadhom ma jistgħu jintlaħqu b'ebda mezz ieħor. L-UE tinsab ukoll imħassba serjament dwar in-nuqqas kontinwu ta' aċċess umanitarju għat-13.1 miljun persuna li għandhom bżonn għajnuna fis-Sirja kollha, fosthom 'il fuq minn 1.3 miljun li qed jgħixu f'kundizzjonijiet li jixbhu dawk ta' assedju. Fis-Sirja, il-ġlied għadu 'l bogħod milli jieqaf. L-UE tikkundanna b'mod qawwi l-ksur u l-abbużi sistematiċi, mifruxa u gravi kontinwi tad-drittijiet tal-bniedem kif ukoll l-attakki reċenti u l-assedju kontinwu tal-Lvant ta' Ghouta. Inħeġġu lir-reġim Sirjan biex jippermetti aċċess immedjat, sostnut u bla xkiel għal konsenji ta' għajnuna u evakwazzjonijiet mediċi. L-ostakli persistenti tar-reġim għall-għajnuna umanitarja u l-evakwazzjonijiet mediċi fil-Lvant ta' Ghouta huma ksur sfaċċat tad-dritt umanitarju internazzjonali u ta' għadd ta' Riżoluzzjonijiet tal-Kunsill tas-Sigurtà tan-NU. L-UE temmen bis-sħiħ li soluzzjoni politika kredibbli konformi ma' UNSCR 2254 u l-Komunikat ta' Ġinevra tal-2012 biss tista' ttemm il-gwerra u tiżgura l-istabbiltà sostenibbli tas-Sirja. F'dan il-kuntest, l-UE ttenni li ser tkun lesta li tgħin fir-rikostruzzjoni tas-Sirja biss jekk tkun qed titwettaq b'mod deċiżiv transizzjoni politika komprensiva, ġenwina u inklużiva, innegozjata mill-partijiet Sirjani fil-konflitt fuq il-bażi ta' UNSCR 2254 u l-Komunikat ta' Ġinevra. L-UE tfaħħar l-impenn kostruttiv u magħqud tal-Kummissjoni ta' Negozjar Sirjana fl-aħħar ċiklu tat-taħditiet ta' Ġinevra. Tikkundanna, madankollu, it-tfixkil kontinwu mir-reġim Sirjan tat-taħditiet, li pprevjena l-progress. Għaldaqstant, l-UE tappella lill-alleati tar-reġim, partikolarment ir-Russja, biex jiżguraw li r-reġim Sirjan jimpenja ruħu b'mod sħiħ f'dan il-proċess li qed isir fuq mandat tal-KSNU. Sabiex jintlaħaq dak l-għan l-UE ttenni l-preminenza tal-proċess ta' Ġinevra mmexxi min-NU u l-appoġġ sħiħ tagħha għall-ħidma tal-Mibgħut Speċjali tan-NU. L-UE ser tkompli tappoġġa dan il-proċess inkluż permezz tal-organizzazzjoni tat-tieni Konferenza ta' Brussell dwar "Il-futur tas-Sirja u r-reġjun" li ser issir fir-rebbiegħa 2018.